google/wiki40b huggingface dataset:
Lasagne

Etymologi

Ordet lasagne er et flertallsord på italiensk, og uttales lasánje. Noen nordmenn bruker den franske uttalen «lasánj», og noen bruker den amerikanske formen «lasanja». På italiensk er formen lasagna (-ánja) entallsformen, som bare brukes når man omtaler én lasagneplate, med andre ord nesten aldri.

Pastaplater

Lasagne i betydningen pastaplater kan også kalles lasagnoni (store lasagneplater), lasagnette (små lasagneplater) eller bardele. Dette er lange rektangulære plater av pasta, normalt glatt, som normalt selges tørket. I hjemmene lager man imidlertid gjerne lasagne av fersk pasta, som rulles ut på pastamaskiner, tørkes kort og kokes i salt vann noen få minutter.
Viktor Kortsjnoj

Bakgrunn

Viktor Kortsjnoj gikk på Annenschule i Leningrad, studerte så historie i seks år og avsluttet i 1954 med fagdiplom. Han lærte sjakk av faren da han var seks år gammel.

Sjakkarriere

I 1943 ble Viktor Kortsjnoj medlem av sjakklubben i Leningrads pionerpalass. Her ble han opplært av Abram Model, Andrej Batujev og Vladimir Sak. I 1947 og 1948 ble han sovjetisk ungdomsmester. I 1951 fikk han den sovjetiske tittel «Mester i sport». Ett år etter kvalifiserte han seg første gang for det sovjetiske sjakkmesterkap. Kortsjnoj hadde så en lang og omfattende sjakkarriere på toppnivå, med mange seire. Blant de viktigste er fire sovjetmesterskap i sjakk, i årene 1960, 1962, 1964/65 og 1970.
Både i 1978 og 1981 klarte Kortsjnoj å kvalifisere seg til VM-kamp mot Karpov. Kampen i 1978 ble jevnspilt og dramatisk, med bruk av parapsykolog og anklager om juks, men til slutt vant Karpov. I 1981 vant Karpov klart.
Den første av disse var en kandidatfinale i 1974 om retten til å møte daværende regjerende verdensmester Bobby Fischer til tittelkamp i 1975. Kampen i 1974 ble vunnet 3–2 av Karpov, med 19 remiser. Da Fischer ikke stilte til VM-kamp året efter, ble Karpov verdensmester.
I forbindelse med en internasjonal turnering i Amsterdam emigrerte Viktor Kortsjnoj i 1976 til Vesten. Hans hustru og sønn var fortsatt i Sovjetunionen. Med hjelp fra FIDE forsøkte han å bevirke at de fikk utreisetillatelse. Til å begynne med oppholdt han seg i Nederland, deretter – fra 1978 – i Sveits, og for dette landet stilte han opp på turneringer. I 1981 ble det på Island opprettet en «Komité til støtte for Kortsjnojs familie», som engasjerte seg for at hans familie skulle få lov til å reise ut fra Sovjetunionen. Komiteen hadde hundre prominente medlemmer fra politikk og kultur, blant annet nobelprisvinneren Halldór Laxness.
Kortsjnoj vant sjakk-Oscar for 1978. Sjakk-Oscar blir tildelt den beste spilleren siste år, efter en avstemning blant sjakkjournalister og sjakkeksperter fra hele verden.
Han slo Magnus Carlsen (da 14 år) på tid i 2004.
Rica Talk Hotel

Rica Talk Hotel er en skyskraper og et hotell som ligger ved Stockholmsmässan i Älvsjö, Stockholm kommune, Sverige. Det er 72 m høyt og har 19 etasjer og 248 rom.
Hotellet var konstruert av Rosenbergs Arkitekter og åpnet 23. mai 2006.
Straffeprosessloven

Straffeprosessloven (egentlig Lov om rettergangsmåten i straffesaker (Straffeprosessloven)) av 22. mai 1981, spesifiserer rettergangsmåten i straffesaker.
Loven bestemmer hva slags saker som skal behandles, hvordan domstolene skal behandle sakene som kommer opp, partnene i straffesaker, hvilke rettigheter vitner har, bruk av sakkyndige, pågripelse og fengsling, ransaking, beslag, telefonkontroll, heftelser og besøksforbud.
Föroya Bjór

Historie

Selskapet ble etablert i 1888 av Símun F. Hansen, også kjent som Símun í Vági. I 1883 dro Hansen til Danmark for å gå i lære som baker og brygger, og da han vendte tilbake til Færøyene grunnla han sitt eget bryggeri i Klaksvík. Föroya Bjór ble dermed Færøyenes andre bryggeri, etter Restorffs Bryggjarí. 
Fra 1935 til 1960-årene var bryggeriet drevet av Hansens sønn, Einar Waag, som utvidet virksomheten betraktelig, og som deretter slapp til sønnen Einar Waag. Inntil 2008 eide også broren Heini Waag halvparten av selskapet, men valgte da å selge sin andel til Einar Waag.
I 2009 begynte bryggeriet eksport til Island.
Takafumi Ogura

Japans herrelandslag

Takafumi Ogura spilte fem landskamper for Japans herrelandslag.
Jiaolai He

Jiaolai He (kinesisk: 胶莱河) er en elv øst i den kinesiske provins på Shandonghalvøya. Den løper mellom fjellpartiene Yi Shan (沂山) og Kunyu Shan (昆俞山) og over Jiaolaisletten.
Elven renner gjennom fylkene Changyi (昌邑), Laizhou (莱州), Gaomi (高密), Zhucheng (诸城), Pingdu (平度), Jiaozhou (胶州) og Jiaonan (胶南).
Lynx (Ohio)

Historie

Et postkontor kalt Lynx har vært i drif siden 1879. Samfunnet har fått sitt navn etter gaupeslekten (lynx). Det var tidligere vanlig å se gauper i området.
Blant kjente personer fra området er  tidligere pitcher i Major League Baseball  John Purdin.
Nick Vujicic

Bakgrunn

Han var den førstefødte i en svært religiøs serbisk kristen familie bosatt i Melbourne, Australia. Da han ble født viste det seg at han hadde tilstanden Tetra-amelia: han manglet begge armer og begge ben, men han hadde to små føtter der en av dem hadde to tær. Vujicics tilstand var ellers normal.

Oppvekst

Livet hans var vanskelig. En voldsom motgang skyldtes en australsk lov som hindret ham i å gå på en vanlig skole på grunn av hans handikap, selv om han ikke var mentalt tilbakestående. Mens han gikk på skolen ble loven forandret og Vujicic var en av de første handikappede studentene som ble integrert inn i en vanlig skole. 
Han lærte å skrive med de to tærne han har på sin venstre «fot» og en spesiell innretning som han bruker på den ene tåen når han griper ting. Han lærte også å bruke en datamaskin og han skrev på denne med en «hæl og tå metode», kaste tennisballer, svare på telefonen,  barbere seg og ta seg et glass vann.

Oppvåkning

Etter å ha blitt plaget på skolen ble han ekstremt deprimert og i tiårsalderen overveide han selvmord. Etter å ha bedt Gud om å få armer og ben begynte han å forstå at hans tilstand var en inspirasjon for andre og begynte å takke Gud for å være i live. 
Et viktig vendepunkt i livet hans skjedde da hans mor viste ham en avisartikkel om en mann som levde med et stort handikapp. Dette fikk ham til å innse at han ikke var den eneste med store utfordringer. 
Da han var sytten begynte han å tale i bønnegrupper, og etterhvert startet han sin ideelle organisasjonen Life Without Limbs.
Historia Animalium

Historia Animalium, gresk Peri ta zôia historiôn, Dyrenes historie, er en zoologisk naturhistorie av den greske filosofen Aristoteles.
Det antikke verket fra 4. århundre f.Kr. består av lange og til dels misforståtte beskrivelser (gresk historiai) av tallrike fisker, skalldyr og andre dyr og deres anatomi. Verket består av ni bøker. Ektheten av bok syv og ni har blitt bestridt, og en påstått tiende bok er helt sikkert et forfalskeri. Også datering av verket har vært omdiskutert, men det er mulig at Aristoteles begynte å skissere verket i løpet av sin tid på øya Lesbos i Egeerhavet en gang rundt 343 f.Kr., og at det siden har vært skrevet over et lengre tidsrom med stadig nye endringer. 
Etter Aristoteles’ død synes det som om hans elever bortimot neglisjerte hans forskningsprogram som hadde begynt med hans zoologiske skrifter, unntatt Theofrastos som skrev flere avhandlinger om dyr. I løpet av hele antikken har det ikke blitt bevart noen kommentarer over Historia Animalium, men heller ikke over andre zoologisk verk. Filosofen Diogenes Laërtius kjente til det, men sannsynligvis kun av omtale. Galen kjente derimot til det og siterte enkelte utsagn som han delvis samtykket og delvis forkastet.
Dr. Jekyll and Mr. Hyde (1931)

Handling

Filmen forteller historien om Dr. Jekyll (Fredric March), en snill doktor som eksperimenterer med medisiner fordi han er sikker på at det i alle menn finnes impulser til både godt og vondt.
Dr. Jekyll utvikler en drikk som slipper løs den onde sida i seg, og da blir han drankeren og kvinnejegeren Mr. Hyde. Jekyll blir fort hekta på drikken og mister kontrollen over den voldelige og ustabile Mr. Hyde.
Hananipatunnelen

Hananipatunnelen på Bergensbanen går mellom Vaksdal og Trengereid og er 6 096 meter lang. Den ble åpnet 31. mai 1970. Det er den 8. lengste jernbanetunnelen i Norge.
Skyggesiden

Skyggesiden (svensk: Svinalängorna) er en svensk dramafilm basert på romanen Svinalängorna av Susanna Alakoski. Manusforfatter er Lolita Ray og Pernilla August, som også regisserte filmen. Filmen hadde premiere i Sverige 10. desember 2010, og i Norge 25. desember samme år. Skyggesiden var Sveriges bidrag til Oscar-gallaens pris for beste fremmedspråklige film. 17. oktober 2011 ble filmen tildelt Nordisk råds filmpris.

Handling

Filmen følger den unge kvinnen Lena, som sammen med sine finske foreldre bosatte seg på lille plassen Fridheim i Ystad på 60-tallet, en plass befolket hovedsakelig av innvandrerfamilier og lavinntektsmottakere, som av kommunen etterhvert fikk kallenavnet Svinalängorna («Svinebrakkene»). Etter Leenas mørke oppvekst, preget av mishandling og alkoholisme i hjemmet, har hun slitt med de vonde minnene. 
I en alder av 34 blir hun en morgen rett før jul oppringt av et sykehus i hjembyen, som kan fortelle at hennes mor ligger for døden. Lena finner ut at hun for første gang i livet blir nødt til å konfrontere moren. For å kunne gå videre i livet, må hun ta et oppgjør med den vonde fortiden.
Marina Bouras

Biografi

Marina Bouras er født i Hellas og flyttet til Danmark seks år gammel. Hun er utdannet fra Statens Teaterskole i København i 1995 og debuterte i Dogmefilmen Idiotene i 1998. Hun er samboer med skuespillerkollegaen Jens Albinus.
Rocket Ship Love

Rocket Ship Love er et musikkalbum med Julian Berntzen, utgitt i 2008. Albumet lå 2 uker på VG-lista og endte med 14.-plass som beste plassering.
Asahi-ku

Asahi-ku er en bydel i Osaka. Den ligger nordøst i byen, nær grensa til satellittbyen Moriguchi. Asahi-ku er delt inn i en rekke områder: Shimizu, Morishoji, Omiya, Nakamiya, Takadono, Akagawa, Ikue, Shinmori, Senbayashi, Taishibashi, og Imaichi. Elva Yodogawa renner gjennom bydelen.
Countryfest 4

Countryfest 4 er det fjerde albumet i serien Countryfest, fra plateselskapet Talent, som ga ut amerikanske countrymelodier i norsk språkdrakt. I tillegg til de nummererte utgavene, ble det også utgitt platen Vill Vest - Countryfest i 1975. På denne fjerde platen er artistene Lillian Askeland, Ottar Johansen og Helge Borglund, kjent fra plateserien «Frem fra Glemselen», samt Vidar Lønn-Arnesen og Lars Børke. Musikerne på denne platen kalte seg «The Country Team». Også på denne utgaven er låtvalget listet i sin originale engelsk versjon på platecoverets forside, og det meste er gamle slagere, bortsett fra Eurovision Song Contest-vinneren i 1979 fra Israel: «Hallelujah» i norsk drakt og countryversjon. Lillian Askeland synger også den franske «Les trois cloches» under tittelen «Jimmy Brown», og ble den mest populære sangen fra platen for henne. Platen kom ut høsten 1979, og lå én uke på VG-lista på 18.-plass. Alle sangen var på norsk på denne platen, utenom potpurriet til slutt.
Bjørn Farmann

Oppkalt etter Bjørn Farmann

Flere gater og virksomheter er oppkalt etter Bjørn Farmann, deriblant Bjørn Farmannsgate på Skillebekk i Oslo. Bjørn Farmann har ellers gitt navn til blant annet Farmannsveien i Tønsberg og Vestfolds største kjøpesenter, Farmandstredet i samme by, og Farmannstorget like ved, der Bjørn Farmann-monumentet av Aase Texmon Rygh ble reist 1971.
Tønsberg Handelsgymnas, som holdt til i de gamle skolebygningene til Tønsberg Gymnas i «den gamle middelskolen», ble på 1980-tallet kalt Bjørn Farmann videregående skole. Bjørn Farmann ble fra 1998 slått sammen med Greveskogen videregående skole. Bjørn Farmann-bygget ble revet 2007.
Det har også vært båter som har fått navn etter Bjørn Farmann, for eksempel hjuldamperen «Bjørn Farmann» som fra 1855 gikk i trafikk mellom Christiania, Tønsberg og Sandefjord.
Gubbängen tunnelbanestasjon

Gubbängen tunnelbanestasjon er en stasjon på Stockholms tunnelbane. Den ligger i bydelen Gubbängen i Söderort i Stockholm kommune.
Stasjonen trafikkeres av T-bane 1 (grønn linje) og ligger mellom stasjonene Hökarängen og Tallkrogen. Stasjonen ble tatt i bruk 1. oktober 1950, da strekningen Slussen – Hökarängen ble innviet.
Stasjonen har en utendørs plattform ved Lingvägen og Gubbängstorget. Inngang enten fra Herrhagsvägen eller Gubbängstorget/Knektvägen.
ClusterKnoppix

ClusterKnoppix er en tidligere spesialisert Linuxdistribusjon som var basert på Knoppix, men som benytter en kjerne fra openMosix. Distribusjonens oppgave var å støtte dataklynger, som tradisjonelt bare kunne bli oppnådd ved å sette opp individuelle remote shell-nøkler, opprette delinger av Network File System, redigere vertsfiler, sette opp statiske IP-adresser og benytte manuelle patcher til operativsystemkjernen. ClusterKnoppix gjorde mye av dette arbeidet unødvendig.

Første versjon ble lansert 10. mai 2003. Siste versjon var 3.6 som ble lansert 1. september 2004.
San Filippo del Mela oljekraftverk

San Filippo del Mela oljekraftverk er et varmekraftverk beliggende i Storbyområdet Messina i regionen Sicilia i Italia. Det har en installert produksjonskapasitet på 1280 MW fordelt på 4 x 160 mw og 2 x 320 mw blokker. Anlegget ble utbygd omkring 1965–1976. Brenselstypen er tungolje og fyringsolje, og operatør er energiselskapet Edipower SpA.
Utslippene av CO2 i 2008 var på 3.066.166 tonn, ganske nøyaktig på linje med dette årets utslippskvote.
Fylkesvei 6076

Fylkesveg 6076 går mellom Kårvågmyra og Staurneset i Averøy kommune. Veien er 3,7 km lang.
Frem til 2019 hadde veien betegnelsen Fv250.
Italy Star

Italy Star er en britisk militær kampanjemedalje tildelt for tjeneste i Italia, Korsika og Sør-Frankrike, Dodekanesene, Egeerhavet og Hellas, samt Jugoslavia og Østerrike under andre verdenskrig.

Utforming

Italy Star er utformet som en stjerne med seks tagger og er laget av bronse. Høyden er 44 mm, bredden 38 mm.  Forsiden har en midtmedaljong som viser kong Georg VIs kronede monogram omgitt av en bord med innskriften «THE ITALY STAR». Baksiden er slett, men kan i noen tilfeller ha mottagerens navn inngravert.
Medaljen er opphengt i et bånd i fargene til Italias flagg, en grønn midtstripe med hvite kanter på rødt. Medaljen ble ikke tildelt med båndspenne.

Tildeling

Medaljen ble tildelt personell, først og fremst fra den britiske hæren og hærstyrker fra Samveldeland, som tjenestegjorde i mer enn én dag på Sicilia mellom 11. juni 1943 og 17. august 1943, på Sardinia mellom  11. juni 1943 og 19. september 1943, på Pantelleria 11. juni 1943 og i Italia mellom 11. juni 1943 og 8. mai 1945. Medaljen ble etter nærmere bestemmelser også tildelt for deltagelse i strid på Korsika i Frankrike, Hellas, Jugoslavia og Østerrike. Personell i marinen, som tjenestegjorde i Middelhavet i støtteoperasjoner kunne også tildeles medaljen, såfremt de først hadde kvalifisert seg til 1939–1945 Star. Tjenestegjørende i luftvåpenet ble tildelt medaljen etter gjennomføring av ett operativt tokt over de aktuelle land- og sjøområdene.
Lucas Prado

Karriere

I 2007 vant han tre gullmedaljer ved VM for blinde (IBSA World Championships and Games) i Sao Paolo i Brasil. Han vant både 100, 200 og 400 meter. Samme år vant han også gull på 100, 200 og 400 meter ved Parapanamerikanske leker i Rio de Janeiro, der han satte verdensrekord på denne distansen, i sin klasse, med tiden 11,29. Han løp på denne tiden både i semifinalen og finalen, og slo med det Jose Armandos tidligere rekord fra 2004 (11,37).
Ved Paralympiske sommerleker 2008 i Beijing, der han også vant tre gullmedaljer. Han vant 100, 200 og 400 meter, og på 100 meter forbedret han sin egen verdensrekord til 11,03.
Også ved VM i friidrett for handikappede i 2011 (IPC Athletics World Championships) i Christchurch vant han de tre sprintøvelsene, 100, 200 og 400 meter. 
Han deltok ved Paralympiske sommerleker 2012 i London, sammen sin ledsager Justino Barbosa dos Santos. På 100 meter fikk han sølv, bak kinesiske Lei Xue. I semifinalen løp han på ny personlig rekord, med 11,15. Også på 400 meter fikk han sølv, denne gangen bak Jose Sayovo Armando. På 200 meter kom han på fjerdeplass i finalen, 5 hundredeler bak Jose Sayovo Armando, som tok bronsen.
Xinshi (Baoding)

Xinshi (kinesisk: 新市区; pinyin: Xīnshì Qū) er et bydistrikt i byprefekturet Baoding i provinsen Hebei i Folkerepublikken Kina.
Det har et areal på 75 km² og teller 393 351 innbyggere (2000).
Thomas Hörl

Aktiv utøver

Han huskes best for verdensrekorden han satte i Planica 16. mars 2000. Hoppet målte 224,5 meter, men ble slått med en halv meter allerede to dager senere, av Andreas Goldberger som da hoppet 225 meter.
Før dette har han også andre gode resultater. Under Junior-VM 1997 i Canmore var han med og vant bronse i laghopp, og under Junior-VM 1999 i Saalfelden vant det østerrikske laget gull. Etter dette hadde han sin debut i verdenscupen i skihopp; 8. januar 2000. 
Han avsluttet sin karriere i 2003.

Etter karriereslutt

Siden 2011 har Hörl vært servicemann for det norske hopplandslaget, som under ledelse av Alexander Stöckl har ansvar for ski, bindinger og støvler.
Stormaktsgarantiene

Stormaktsgarantiene er en avtale mellom Tyskland, Frankrike, Storbritannia, Russland og Norge av 2. november 1907 angående Norges uavhengighet, territorielle integritet og nøytralitet. Avtalen ble ratifisert i Kristiania den 6. februar 1908 og godkjent av Stortinget i hemmelig plenumsmøte den 18. mars 1908. Den 8. januar 1924 ble avtalen oppsagt i forhold til Tyskland, effektiv 6. februar 1928.
Arena (svømmeutstyr)

Arena er et tysk merke svømmeutstyr. Det ble grunnlagt i 1973 av Horst Dassler som da var president for Adidas i Frankrike. Merket ble solgt av Adidas i 1990.
Brottøya

Brottøya er ei øy i Hadsel kommune i Nordland. Øya ligger i Hadselfjorden, på vestsiden av det nordlige innløpet til Raftsundet. Brottøya har et areal på ca. 2,8 km² og høyeste punkt på er Durmålshaugen på 64 moh.
Brottøya har hurtigbåtforbindelse til Stokmarknes og Kaljord. Øya er også stoppested for bilferga mellom Kaljord og Hanøy.
Under planleggingen av Lofotens fastlandsforbindelse (Lofast) var et av alternativene å legge veien over Brottøya til Helgenes og Lonkan og videre mot Hennes, Blokken og Sigerfjorden. Alternativet ble imidlertid forkastet, og Lofast ble i stedet bygd mot Gullesfjorden og med bru over Raftsundet.
Hegemus vittatus

Utseende

En middelsstor til stor (30-48 millimeter), svært kraftig gullbasse. Kroppsformen er påfallende bred. På farge er den svart, uten metallglans, med noen lyse striper på pronotum og dekkvingene. Hannen har et kort horn midt i pannen og en pigg på hver side av dette. Pronotum er mye bredere enn langt, nærmest firkantet men med avrundede forhjørner, dekkvingene mye bredere enn pronotum.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten lever i Tanzania.
Vincent Courtois

Biografi

Courtois studerte klassisk cello ved Konservatoriet i Aubervilliers, først med Erwan Fauré, og deretter med Roland Pidoux og Frédéric Lodéon. Han har spilt i trio med Didier Levallet og Dominique Pifarély og siden 1988 med band ledet av Christian Escoudé og Didier Levallet ("Swing String System") i Paris. I tillegg startet han sin egen kvartett i 1990 med debutalbumet Pleine Lune (1991). 
Han spilte i duo med Martial Solal fra 1993, med Julien Lourau i "Pendulum Quartet", med Franck Tortiller i bandet "Tukish Blend" og trioen "Zebra 3", og i tillegg spilte han med Xavier Desandre Navarre. Han har også bidratt på albumet Marvellous (1994) med Michel Petrucciani, Tony Williams og Dave Holland.
I 1995 spilte Courtois sine første solokonserter, spilte i François Corneloups septett, og samarbeidet med Louis Sclavis for å lage film og teatermusikk. Han spilte også inn to album med kvintetten til Rabih Abou-Khalil, og i 1998 deltok han i et ensemble ledet av Pierre Favre, og en trio med Yves Robert. I 2000 var han med i tre triokonstellasjoner, i 2002 en kvintett som spilte på festivalen "Banlieues Bleues", og i en trio med Ellery Eskelin og Sylvie Courvoisier. 
I 2005 tok Courtois med Michele Rabbia og Marilyn Crispell for å spille i Bamako med sin egen trio. Han var involvert med Henri Texiers i opptak av musikken til filmen Holy Lola av Bertrand Tavernier. I 2006 initierte han en ny kvartett med Jeanne Lagt, Marc Baron og François Merville. I 2008 ga han ut albumet L'homme avion med Ze Jam Afane.
Echinophthiriidae

Utseende

Middelsstore til nokså store, flate og brede lus med korte og svært kraftige bein. Kroppen er kledt med piggaktige, kraftige børster, hodet er kantet langs bakkanten med lange børster. Antennene er korte og består av 5-7 ledd. Beina er korte, frambeina ofte mindre enn de to bakerste parene, med en kraftig klo ytterst som griper an mot en "tommel" på undersiden av leggen. De kan minne om små flatlus (Phthiridae).

Liv og utvikling

Denne familien lever på vannlevende pattedyr: seler, sjøløver, hvalross og én art på oter i Nord-Amerika. Lusene sitter særlig på luffene til vertsdyrene.

Utbredelse

Bortsett fra Lagatophthirus rauschi  som lever på oter i Nord-Amerika og én art som finnes på baikalsel i Bajkalsjøen er alle artene knyttet til havlevende dyr. Tre arter ser ut til å være funnet i europeiske farvann.
Fingon

Biografi

Fingon gikk med sin far og de fleste av de andre Noldoene, som forfulgte Morgoth, fra Aman til Midgard på begynnelsen av det første tidevervet. Han oppnådde stor heder allerede kort tid etter sin ankomst ved å redde sin slektning Maedhros, som var blitt tatt til fange av Morgoth, fra Thangorodrim. Etter denne handlingen sa Maedhros fra seg sine rettigheter til å bli Noldoenes høykonge etter sin far, og denne æren gikk da over til Fingolfins hus. Fingolfin gav Fingon et landområde i Dor-lómin, i vest av Hithlum, hvor han også kjempet godt under Beleiringen av Angband; han beseiret orkene som prøvde å gå rundt landet til for å angripe Hithlum fra vest, og senere ble også Fingon den første til å slåss mot dragen Glaurung da han for første gang viste seg og kom fram fra Angband.
Fingon ble Høykonge da Fingolfin døde i tvekamp med Morgoth etter Dagor Bragollach. Syv år senere invaderte Morgoths tropper Hithlum, og Fingon ble hard presset og var underlegen i styrke, men ble reddet av Círdan og hans folk fra Falas, som kom opp gjennom Drengistfjorden med skipene sine.
I Slaget Nirnaeth Arnoediad, vant Fingon nesten en stor seier; men på slutten av slaget ble han drept av Gothmog Herre av Balrogene.
Hans bror Turgon ble Noldoenes Høykonge etter Fingons død, men etter slaget trakk han seg tilbake til sin hemmelige by Gondolin.
HS Vestby jr.

Stadionene

Hjemmekampene til HS Vestby jr. spilles på flere forskjellige baner. Det er tre gressbaner, en grusbane og en kunstgressbane som tas i bruk. Om vinteren veksles det mellom Son kunstgress og Risil grusbane, mens om sommeren er hele fem baner klare for bruk. De fem banene er gjevnt fordelt rundt i kommune. Det er to i Son, to i Vestby og en i Hølen. Brandstad i Hølen er kun satt opp som treningsfelt, mens Risil i Vestby og Son Arena i Son benyttes både som treningsfelt og kampbane. Labo i Son og Vestby Stadion er begge gressbaner og brukes kun som kampbaner.
For tiden bygges det en ny kunstgressbane ved siden av Risil Grusbane i Vestby, og den ventes å stå ferdig i løpet av høsten 2009. HS Vestby jr. regnes da med å ha mange av sine treninger der når den tid kommer. Kunstgressbanen på Risil har vært under planlegging i flere år, men det var først i vinteren 2008–2009 planleggingen og arbeidet begynte for alvor.
Nikolaj Jezjov

Nikolai Jezjov (født 19. april/ 1. mai 1895, død 4. februar 1940) var en sovjetisk hemmelig politimann og politiker under Josef Stalins kommunistiske regime. Han var leder av Sovjets hemmelige politi NKVD under de mest intense utrenskningene i 1936-38. 
Jezjov ble skjøvet ut av sin nestkommanderende, Lavrenti Berija og avsatt i 1938. Jezjov var da alkoholisert. Han ble arrestert i 1939, og skutt i februar 1940.